SABUY ปักธงปี 65 รายได้โตเท่าตัว รุกถือหุ้น AIT ต่อยอดธุรกิจ DATA Center
SABUY ตั้งเป้าหมายปี 65 รายได้เติบโตเกิน 100% ทุ่มงบ 3-5 พันล้านบาท ลงทุน AIT ผู้นำไอที - NKON สินเชื่อจำนำทะเบียนรถ - BZB บริการ CRM ครบวงจร
SABUY ตั้งเป้าหมายปี 65 รายได้เติบโตเกิน 100% ทุ่มงบ 3-5 พันล้านบาท ลงทุน AIT ผู้นำไอที - NKON สินเชื่อจำนำทะเบียนรถ - BZB บริการ CRM ครบวงจร
22 ก.พ. 2565

นายชูเกียรติ รุจนพรพจี ประธานเจ้าหน้าที่บริหาร บริษัท สบาย เทคโนโลยี จำกัด (มหาชน) หรือ SABUY เปิดเผยว่าบริษัทฯตั้งเป้ารายได้ปี 65 เติบโตเกิน 100% จากปีก่อนอยู่ที่ 2,126.8 ล้านบาท และคาดกำไรสุทธิจะเติบโตอย่างมีนัยสำคัญเป็นไปตามรายได้ที่เพิ่มสูงขึ้น จากปีก่อนอยู่ที่ 213.6 ล้านบาท โดยตั้งเป้าสร้างช่องทางทัชพ้อยท์ทั้งออนไลน์และออฟไลน์ของทั้งกลุ่ม SABUY ที่ 500,000 ทัชพ้อยท์ และมีจำนวนผู้ใช้กว่า 100 ล้านคน ในปี 65 ผ่านการดำเนินกลยุทธ์ “SABUYVERSE The Next Visionary” หรือจักรวาลในแบบของสบายที่ครอบคลุมภาคธุรกิจและการใช้ชีวิตของประชาชน ประกอบด้วย 7 สะดวก 7 SMARTs และ 7 Rising Stars
โดยล่าสุด คณะกรรมการบริษัทฯ ได้อนุมัติให้ SABUY เข้าลงทุนใน
1.บริษัท แอ็ดวานซ์ อินฟอร์เมชั่น เทคโนโลยี จำกัด (มหาชน) หรือ AIT โดยการซื้อหุ้นสามัญจำนวน 30,000,000 หุ้น และใบสำคัญที่แสดงสิทธิการซื้อหุ้นสามัญ (วอแรนท์) จำนวน 140,000,000 หน่วย หรือคิดเป็นกว่า 10% และจะใช้เม็ดเงินลงทุนทั้งสิ้นเกือบ 1,000 ล้านบาท ซึ่ง SABUY มีวัตถุประสงค์จะมุ่งไปสู่ SABUY Infrastructure หรือการสร้างธุรกิจ DATA Center รวมไปถึงธุรกิจ Cloud
2.บริษัท นครหลวง แคปปิตอล จำกัด (มหาชน) หรือ NKON ผู้ให้บริการสินเชื่อจำนำทะเบียนรถ สินเชื่อรถจักรยานยนต์ สินเชื่อจำนำรถ อุปกรณ์ทางการเกษตร โดยเข้าซื้อหุ้นสามัญเพิ่มทุนออกใหม่ของ NKON จำนวน 311,699,434 หุ้น หรือคิดเป็น 25% ของทุนที่ออกและเรียกชำระหลังการเสนอขายให้แก่บริษัทฯ มูลค่าที่ตราไว้หุ้นละ 0.50 บาท เสนอขายในราคาหุ้นละ 2.50 บาท รวมมูลค่าการเสนอขาย 779,248,585 บาท ซึ่งภายหลังจากผู้ถือหุ้นอนุมัติ จะเห็นการขยายสาขา หรือกลุ่ม SABUY SPEED ที่เป็นจุด Drop-off รวมถึงพาร์ทเนอร์ทั้งหมดของ SABUY ในการช่วยผลักดันสินค้าของนครหลวงฯ
3.บริษัท บัซซี่บีส์ จำกัด หรือ BZB โดยการเข้าซื้อหุ้นสามัญของ BZB จากผู้ถือหุ้นเดิมของ BZB ซึ่งไม่เป็นบุคคลที่เกี่ยวโยงกันของบริษัทฯ BZB จำนวนไม่เกิน 574,500 หุ้น คิดเป็นมูลค่าไม่เกิน 30 ล้านเหรียญสหรัฐ หรือเทียบเท่า 970,800,000 บาท (อัตราแลกเปลี่ยนธนาคาร กรุงเทพ จำกัด มหาชน ณ วันที่ 21 ก.พ.65 อยู่ที่ 32.36 บาท ต่อเหรียญสหรัฐ) โดยการชำระค่าตอบแทนเป็นเงินสด ซึ่งภายหลังจากบริษัทฯ เข้าลงทุนโดยการเข้าซื้อหุ้นสามัญของ BZB จากผู้ถือหุ้นเดิมของ BZB จะทำให้บริษัทฯ ถือหุ้นใน BZB จำนวนไม่เกิน 574,500 หุ้น หรือไม่เกิน 30% ของทุนจดทะเบียนทั้งหมดของ BZB
ทั้งนี้การเข้าลงทุนดังกล่าวข้างต้น บริษัทฯ จะเสนอต่อผู้ถือหุ้นพิจารณาอนุมัติในวันที่ 27 เม.ย.นี้
นอกจากนี้ในช่วงที่ผ่านมา บริษัทฯ ได้ร่วมลงทุนกับบริษัทสตาร์ทอัพ และการเข้ามาเป็นบริษัทในเครือ โดยเจาะกลุ่มธุรกิจสินเชื่อรายย่อย สินเชื่อรถยนต์แบบครบวงจร ธุรกิจการตลาดแบบหลายชั้น (MLM) และธุรกิจสมาร์ทล็อคเกอร์ให้บริการเช่าล็อกเกอร์ทั่วประเทศ ซึ่งทั้งหมดนี้จะเป็นส่วนสำคัญในการผลักดันให้ผลประกอบการปีนี้เติบโตอย่างก้าวกระโดดได้
โดยนายชูเกียรติ กล่าวว่า บริษัทฯ ได้วางงบลงทุนรวมปีนี้ไว้ที่ 3,500-5,000 ล้านบาท เพื่อรองรับการเข้าลงทุนดังกล่าวข้างต้น และการติดตั้งตู้เวนดิ้งพลัสเพิ่มเติม ซึ่งแหล่งเงินลงทุนจะมาจากการออกหุ้นกู้ การกู้ยืมจากสถาบันการเงิน และกระแสเงินสดของบริษัทฯ
อีกทั้งคณะกรรมการบริษัทฯ ยังมีมติให้เสนอต่อผู้ถือหุ้น ให้ความเห็นชอบการออกและเสนอขายใบสำคัญแสดงสิทธิที่จะซื้อหุ้นสามัญของบริษัทฯ ให้แก่ผู้ถือหุ้นเดิมตามสัดส่วนการถือหุ้น (Rights Offering) ครั้งที่ 2 (SABUY-W2) จำนวนไม่เกิน 508,551,983 หน่วย RO warrant 5 หุ้นเดิม ต่อ 2 Warrant ที่ราคาใช้สิทธิ 5 บาท
– ให้ความเห็นชอบการออกและเสนอขายใบสำคัญแสดงสิทธิที่จะซื้อหุ้นสามัญของบริษัทฯ ให้แก่กรรมการผู้บริหารพนักงานของบริษัทฯ และบริษัทย่อย ครั้งที่ 3 (SABUY-WC) จำนวนไม่เกิน 40,000,000 หน่วย
– ให้ความเห็นชอบการเพิ่มทุนจดทะเบียนของอีกจำนวน 712,647,401 บาท จากทุนจดทะเบียนเดิมจำนวน1,365,411,624 บาท เป็นทุนจดทะเบียนใหม่จำนวน 2,078,059,025 บาท โดยการออกหุ้นสามัญเพิ่มทุนจำนวน712,647,401 หุ้น มูลค่าหุ้นที่ตราไว้หุ้นละ 1 บาท จำนวน 100,000,000 หุ้น
“โครงสร้างธุรกิจหลักจะมีการปรับเปลี่ยนจาก 4 กลุ่ม เป็น 5 กลุ่มธุรกิจหลักได้แก่ 1.ธุรกิจเติมเงินและรับชำระเงิน 2.ธุรกิจจัดจำหน่ายสินค้าและผลิตภัณฑ์ 3.ธุรกิจระบบโซลูชั่นส์และแพลตฟอร์ม 4. ธุรกิจการให้บริการทางการเงิน และ 5.ธุรกิจเศรษฐกิจใหม่ (New Economy) โดยในส่วนของธุรกิจเศรษฐกิจใหม่ที่เพิ่มเข้ามาจะเป็น บริษัท สบาย ดิจิตอล จำกัด (SABUY Digital) เพื่อลงทุนในธุรกิจที่เกี่ยวข้องกับสินทรัพย์ดิจิทัล (Digital Asset) ซึ่งรวมไปถึงสกุลเงินดิจิทัล (คริปโท เคอร์เรนซี) และธุรกิจที่เกี่ยวข้องกับเทคโนโลยีบล็อกเชน โดยอยู่ระหว่างดำเนินการขอใบอนุญาตที่เกี่ยวข้องกับหน่วยงานทางภาครัฐ และบริษัท สบาย แอคเซอเรอเรเตอร์ จำกัด (SABUY Accelerator) การลงทุนธุรกิจที่เกี่ยวข้องกับนวัตกรรม เพื่อขยายการลงทุนของกลุ่มบริษัทเพื่อเพิ่มศักยภาพสินค้าและบริการใน Ecosystem ของ SABUY” นายชูเกียรติ กล่าว